My ouma is 'n poacher | Xplorio Gansbaai
My ouma is 'n poacher
Vroue is nie gemaak om verstaan te word nie. Hulle is gemaak om al die gebreke wat by ‘n man se geskapenheid ontstaan het aan te vul. En juis as gevolg hiervan moet mans, vir hulle eie gemoedsgesondheid, tog nie so hard probeer om sin te vind in vroue se denke en doene nie. Hulle is net nie daarvoor geprogrammeer nie.
Hoekom maak ‘n man dit vir homself so moeilik deur ‘n vrou te wil stang en toom volgens sy eie idee van ‘n donkie? Maak vrede, Meneer, dat jou volmaakte wêreld so ‘n onvolmaakte sirkel is soos ‘n sekelmaan. Maak vrede en wees dankbaar vir die toevoeging in lewenswaarde wat jy eens voor ‘n kansel (hopelik) jou kop voor geknik het omdat al die speeksel in jou mond opgedroog het en jou droë stembande nie ‘n geluid kon uitkry nie.
Jy het iets vermag: jy het ‘n vrou getrou. Jóú vrou. Saam maak julle ‘n nuwe span. Ongelukkig was daar geen afrigter wat jou voorberei het dat hierdie glibberige skrumskakel eerder haar eie drieë gaan druk en nie goedsmoeds die bal uitgee sodat jy as vleuel kan oorduik en die applous kan ontvang nie. Waar is jou spangees? Wat het geword van jou bewondering oor haar taktiese spel om te verhoed dat die bal weereens tussen losskakel en senter verlore gaan?